**MEDLEMSUTVIKLING – HVA ER DET?**

En viktig del av det lokale Rotaryarbeidet er medlemsutviklingen. Hva betyr det? Jeg har tenkt at det kan bety å utvikle klubben ved å skaffe nye medlemmer. Når noe utvikler seg, da vokser det. Og i en tid da medlemstallet i Vesten (USA og Europa) går nedover, ser vi det som veldig viktig å bringe nye mennesker inn i klubbene. Hvorfor?

**Er det for Rotarys skyld?** Ja, det er selvsagt bedre å være en organisasjon i vekst enn en i nedgang.

**Er det for verdens skyld?** Rotary har som mål «Doing good in the world». Og jo flere som er med på dette, jo større effekt har det. Rotary ønsker at alle medlemmer skal engasjere seg – med penger til Rotaryfondet og med konkret aktivitet lokalt og internasjonalt.

**Er det for medlemmenes skyld?** Hva er det vi tenker på når vi leter etter nye mennesker som kan bli invitert inn i klubben? Hvem blir det bra for? For klubben eller for medlemmet? Vi vil vel at det skal bli bra for begge parter. Kanskje noen tenker: Hvorfor blir jeg spurt om å bli med i Rotary? Hva får jeg ut av det? Og hva tror de at jeg kan bidra med?

Det er 38 år siden jeg ble invitert med i en Rotaryklubb. For meg har det vært både en glede og en utfordring. Og jeg tror at det har skjedd en utvikling i meg selv. Det er jo den viktigste medlemsutviklingen i Rotary. At vi utvikler oss og vokser og modnes i vårt medlemskap. Jeg har vært med på mange bedriftsbesøk og hørt mange interessante foredrag i Rotary. Det yrkes- og samfunnsmessige er jo en viktig del av vårt grunnlag. Det har utvidet min horisont, lært meg nye ting og gitt meg et nettverk og nye venner.

Gjennom årene har jeg hørt omtrent 38 guvernørforedrag av varierende kvalitet og interesse (og holdt en god del selv, også). Jeg har deltatt på diverse kurs og konferanser i Rotary og vært noenlunde aktiv i komitearbeidet i egen klubb. Jeg har deltatt på møter i andre klubber - i Brasil, Sør-Afrika og Bornholm, for å nevne noe av det mest eksotiske. Og jeg tror at alt dette har gjort noe med meg. Det har utfordret meg til å engasjere meg i og for andre mennesker og til å ta på meg oppgaver. Det har fått meg til å si ja i stedet for nei når oppgaver venter.

Hvordan kan du utvikle deg som medlem i Rotary? Hvordan kan du få noe ut av ditt medlemskap og bidra til å oppfylle Rotarys mål?

Jeg tror det først og fremst handler om å delta. Delta på klubbmøtene, delta i samtalen og fellesskapet og de sosiale samlingene for å bli bedre kjent med de andre. Si ja og delta aktivt i komitearbeidet. Delta ved å følge med i Rotary Norden. Les i alle fall de norske sidene før du legger det vekk. Det gir også en følelse av at vi er med i noe større enn vårt eget. Delta på en distriktskonferanse. Delta på en internasjonal konferanse sammen 30-40.000 andre rotarianere.

Når du først betaler rundt 3000 kroner i året for et medlemskap, er det jo fint å få mest mulig ut av det! En Rotaryklubb skal være et godt og interessant sted å være. Når medlemmene utvikler seg, utvikler klubben seg også. Så delta med glede, så sant du kan!